ธ.กรุงเทพปรับเงื่อนไขชำระหนี้ช่วยลูกค้า
ธนาคารกรุงเทพออกมาตรการช่วยลูกค้าที่ได้รับผลกระทบจากเหตุการณ์ชุมนุม ปรับเงื่อนไขชำระหนี้-เพิ่มสินเชื่อสภาพคล่อง
24 พ.ค. 2553

ธนาคารกรุงเทพออกมาตรการช่วยลูกค้าที่ได้รับผลกระทบจากเหตุการณ์ชุมนุม ปรับเงื่อนไขชำระหนี้-เพิ่มสินเชื่อสภาพคล่อง 
นาย วีระศักดิ์ สุตัณฑวิบูลย์ ผู้ช่วยผู้จัดการใหญ่ ธนาคารกรุงเทพ เปิดเผยว่า เพื่อเป็นการให้ความช่วยเหลือ และบรรเทาความเดือดร้อน สำหรับกลุ่มลูกค้าธุรกิจที่เป็นผู้ประกอบการที่ได้รับผลกระทบจากเหตุการณ์ชุมนุมทางการเมืองที่กินระยะเวลากว่า 2 เดือน ส่งผลให้ธุรกิจการค้าหยุดชะงัก และขาดรายได้จนส่งผลกระทบต่อสภาพคล่องของกิจการ
ทั้งนี้ธนาคารกรุงเทพ ได้เตรียมแนวทางการให้ความช่วยเหลือลูกค้าไว้ 2 แนวทางหลัก ได้แก่ การปรับเงื่อนไขการชำระหนี้ และการสนับสนุนสินเชื่อเพิ่มเติมเพื่อเสริมสภาพคล่อง เพื่อให้ลูกค้าสามารถประคับประคองธุรกิจจนผ่านช่วงเวลาที่ยากลำบากนี้ไปได้ โดยการปรับเงื่อนไขการชำระหนี้นั้น อาจเป็นการพิจารณาปรับลดการชำระเงินต้น และดอกเบี้ยให้ระยะหนึ่ง เพื่อลดภาระทางการเงินของลูกค้า หรือขยายระยะเวลาผ่อนชำระ เพื่อให้ยอดเงินที่ต้องผ่อนชำระในแต่ละงวดลดลง โดยรายละเอียดการให้ความช่วยเหลือลูกค้าแต่ละรายจะแตกต่างกัน ขึ้นอยู่กับความจำเป็น และความเหมาะสม 
นายวีระศักดิ์ เปิดเผยว่า เชื่อว่าแนวทางที่ลูกค้าได้รับจะเป็นข้อเสนอและทางออกที่ดีที่สุดของลูกค้า โดยธนาคารจะดำเนินการพิจารณาความต้องการของลูกค้าแบบเฉพาะราย
"สำหรับลูกค้าผู้ประกอบการที่มีความประสงค์ใช้บริการ ทางธนาคารได้เตรียมผู้จัดการธุรกิจสัมพันธ์ที่ดูแลท่านอยู่ในปัจจุบันเป็นผู้ดำเนินการประสานงานและให้บริการ หรือหากต้องการสอบถามข้อมูลเพิ่มเติมสามารถติดต่อได้ที่ "ศูนย์ประสานงานช่วยเหลือธุรกิจ" โทร 0-2353-5825 และ 0-2636-4095" นายวีระศักดิ์ กล่าว